39. schôdza NR SR - 5.deň - A. dopoludnia
Dátum: 2025-09-16
Poslanec: Šimečka, Michal (PS)
Druh vystúpenia: Vystúpenie v rozprave

argument, prečo to nemohlo byť v apríli alebo v máji alebo v júni. Samozrejme, museli ste riešiť novelu ústavy a dve pohlavia, museli ste medzitým riešiť prevrat, museli ste riešiť údajné zasahovanie Veľkej Británie do našich volieb, museli ste neustále riešiť moju rodinu, alebo musel predseda vlády cestovať do Moskvy na oslavy konca druhej svetovej vojny, aby tam robil stafáž Vladimírovi Putinovi a potom vám nezostal čas na skutočnú prácu pre ľudí, aby ste si na to sadli a začali sa o tom baviť už na jar. Ja si pamätám dokonca, že ešte apríl-máj boli nejaké úvahy o tom, že prvé zákony by išli, myslím, o dani z nehnuteľností. Ale ani to nakoniec nešlo. No a potom bol júl, dovolenky, pán premiér musel byť celý mesiac v Chorvátsku, pán minister Kamenický maľoval obrazy, takže celý júl sa nič nedialo. Mali ste deadliny v auguste, aj tie ste zmeškali. Proste lebo je to babráctvo a vaša neschopnosť. Je to, ako keď ja som na základnej škole alebo už na strednej možno mal proste nejaké ťažké úlohy z matematiky, tak, samozrejme, som na to kašľal, hovoril som si, že to urobím na poslednú chvíľu, vstanem skoro ráno a potom to, samozrejme, bolo zlé. Nejak som to naškrabal, dostal som zlú známku, ale však na tom až tak nezáležalo. Ale vy tu rozhodujete o životoch, pracujúcich, živnostníkoch a o celej ekonomike. Oznamujete im, o koľko peňazí prídu. A to pre mnohých, pre mnohých znamená reálny finančný stres, trápenie, chudobu. A to si nedáte ani toľko roboty, aby ste nad tým strávili nejaký čas? Taká neúcta voči ľuďom, ktorým teraz idete zobrať peniaze, že to aspoň nepripravíte poriadne? Že aspoň nezačnete dajme tomu v júni a že aspoň si odpustíte dovolenku, aby ste nad tým sedeli každý deň počas leta? Toto ma uráža, dámy a páni, že ste išli mesiac na dovolenku. Progresívne Slovensko keby niečo také, takýto projekt malo na starosti, tak proste nejdeme na dovolenku a každý deň v lete sedíme s koalíciou, aby sme to mohli v auguste oznámiť, aby to mohlo ísť riadnym, riadnym konaním. Dostávam sa tým k tomu druhému dôvodu, prečo sme v skrátenom legislatívnom konaní, a tým dôvodom je arogancia tejto vlády. Arogancia v tom, že si myslia, že všetko vedia najlepšie, že oni sa nepotrebujú s nikým poradiť, nepotrebujú žiadnu verejnú debatu, nepotrebujú konzultácie s odborníkmi, s inštitúciami, so záujmovými skupinami, s odborármi, so zamestnávateľmi, že to si páni Kamenický, pán Danko a pán Fico niekde na koaličnej rade, niekde v noci sami upečú tú konsolidáciu a nejak si to dajú do nejakej tabuľky a čo im kto bude hovoriť. To je táto arogancia. A môj predrečník už spomínal stredoveké metódy, ale toto je v niečom stredoveké, pretože v demokracii ak chcete presadiť čokoľvek, čo má taký obrovský vplyv na našu spoločnosť, na našu ekonomiku, na naše životy, tak, preboha, to nerobíte za zavretými dverami a potom len jedného rána vyjde pán Kamenický s nejakou prezentáciou a celý národ sa to dozvie. To je tá arogancia. Tak to naozaj robili panovníci stredoveku, že si proste iba s nejakými troma poradcami niečo zmysleli a potom celý národ kvôli tomu trpel. Takto sa to proste nerobí. A ja viem, že máte problém konzultovať to napríklad s Konfederáciou odborových zväzov alebo s Republikovou úniou zamestnávateľov, alebo s Radou pre rozpočtovú zodpovednosť, alebo s ktoroukoľvek ekonomickou autoritou a viete, prečo máte problém? Pretože ste si všetky tieto organizácie znepriatelili, pretože už sú všetci proti vám. A to nie preto, lebo niekto by tu, ako vy stále blúznite, kul pikle proti Ficovej vláde, celý svet sa spojí proti Ficovej vláde, britská vláda, CIA, Gruzínci a ešte aj Slovenská akadémia vied a odbory. To tak nie je. Vy ste si ich znepriatelili svojou aroganciou. A preto teraz máte problém s nimi čokoľvek konzultovať. Veď kedy bola tripartita? Teraz má byť, dnes. V momente, keď je to na vláde schválené, keď o tom diskutujeme v Národnej rade, tak je prvá tripartita ku konsolidačnému balíčku. To je absolútna nehoráznosť. A keďže ste takíto arogantní a keďže ste si znepriatelili všetky kľúčové segmenty spoločnosti a ste izolovaní, tak, samozrejme, nemôžete mať žiadnu diskusiu, lebo sa jej bojíte. A ja vám len takú dobrú radu chcem dať, že takto sa nedá vládnuť. Takto sa nedá vládnuť ani v diktatúrach, že proti sebe máte všetkých a že si znepriatelíte všetkých, že útočíte na všetkých, od odborárov cez podnikateľov, kultúru až po vedcov. Takto sa ani v diktatúre nedá vládnuť a vôbec nie v demokracii. Tak skúste si z toho zobrať ponaučenie do budúcna. Ja chcem teraz sa dostať k tomu tretiemu, lebo tam je niečo najdôležitejšie. K tomu tretiemu dôvodu, a to je strach. A podľa mňa je to ten, ten najdôležitejší preto, lebo vidíme, ako prebieha tá diskusia, odkedy pán Kamenický ohlásil opatrenia. Mal tlačovku, mal nejakú prezentáciu, videli ste, ako to ľudí nahnevalo. Takže okamžite ďalší deň to bolo schválené na vláde, okamžite ďalší deň to išlo do Národnej rady, teraz možno aj obmedzíte rozpravu alebo dáte celonočné rokovania, proste urobíte všetko pre to, aby sa o tom čo najmenej vedelo, aby to bolo čo najmenej vo verejnom priestore, lebo sa bojíte vlastných voličov, lebo sa bojíte, čo to v spoločnosti vyvolá. A už vidíte, že sa ozývajú nespokojní živnostníci, že sa ozývajú odbory, že sa ozývajú samosprávy, a vy to chcete len rýchlo spláchnuť tuto v Národnej rade a budeme sa tváriť, že všetko je v poriadku, lebo máte strach. A v niečom ho máte právom, pretože vy veľmi dobre viete, že toto sa nedá obhájiť, že nemôžete živnostníkom povedať, že im zoberiete stovky euro na odvodoch na zdravotné a zamestnancom tiež a potom dáte nejakému, chcem to teraz slušne povedať, šarlatánovi státisíce euro, aby sa hral s mikroskopom, že sa to proste nedá ustáť, že nemôžete ešte viac ožobračiť pracujúcich a živnostníkov a zároveň mať 36 štátnych tajomníkov, ktorí potom, ktorí potom každý má svoju limuzínu a svojich poradcov a svoj kabinet, že to proste uráža ľudí, že sa to nedá obhájiť. A preto to neobhajuje ani predseda vlády Fico, preto nebol na tej tlačovej konferencii, preto nie je tu s nami v Národnej rade, lebo sa bojí. A má pravdu. A má pravdu, keď sa bojí, pretože toto uráža ľudí. Nielenže ich ožobračujete, ešte urážate ich dôstojnosť. Predstavíte, ako im chcete zobrať peniaze, kde všade, a akosi ste zabudli predstaviť, že kde vy teda budete šetriť. Ešte sa ukáže, že ministri v skutočnosti si tie dvojnásobné platy ponechajú. Tak nečudo, že nechcete, aby sa o tom diskutovalo, že to musí ísť skráteným legislatívnym konaním. No ale my, a teraz nehovorím iba za Progresívne Slovensko, ale za všetkých občanov, ktorých sa to dotýka, ktorí tu v tomto štáte budú musieť žiť, tak my naopak chceme, aby to bolo vo verejnom priestore, aby sa o tom diskutovalo, aby sa o tom vedelo, aj preto, aby sa mohli opraviť chyby. Chceme, aby o tom vedelo čo najviac ľudí. A preto, a preto vás všetkých pozývam na protestné zhromaždenia dnes o šiestej hodine na Námestí slobody v Bratislave, aj po iných mestách po celom Slovensku, aby sa o tom vedelo (ruch v sále), že idete ožobračovať ľudí. (Reakcie z pléna.) Ďakujem veľmi pekne. (Zaznievanie gongu. Potlesk.)